ভয়ে চালক উধাও, করোনায় মৃত দেহ ট্রাক্টর চালিয়ে শ্মশানে নিলেন চিকিৎসক! | নিরাপদ নিউজ
প্রকাশিত হয়েছে: জুলাই ১৪, ২০২০, ১০:৫৮ পূর্বাহ্ণ
করোনার সংকটকালীন সময়ে চিকিৎসকদের অবদানকে আবারো প্রমাণ করলেন ভারতের তেলেঙ্গানার পেডাপল্লির এক ডাক্তার। করোনায় মৃত ব্যক্তির দেহ গাড়িতে করে পৌঁছে দিলেন শ্মশানে।
৪৫ বছর বয়সি ওই ডাক্তার করোনা মোকাবিলায় জেলা সার্ভেইল্যান্স অফিসার পদে কর্মরত রয়েছেন৷ নাম পি শ্রীরাম৷ রবিবার এক ব্যক্তির করোনায় মৃত্যু হয় স্থানীয় সরকারি হাসপাতালে৷ মিউনিসিপ্যালিটির ট্র্যাক্টর নিয়ে আসা হয় দেহ শ্মশানে নিয়ে যাওয়ার জন্য৷ কিন্তু ট্র্যাক্টর চালক জানিয়ে দেন, তিনি দেহ নিয়ে যাবেন না৷ করোনা সংক্রমণ হতে পারে৷
তখন চিকিৎসক শ্রীরাম এগিয়ে আসেন৷ পিপিই কিট পরে তিনি জানান, তিনি ট্রাক্টর চালিয়ে দেহ শ্মশান পর্যন্ত নিয়ে যাবেন৷তিনি বলেন, ‘এই জেলা হাসপাতালে এই প্রথম করোনা রোগীর মৃত্যু হল৷ কিন্তু ড্রাইভার পালিয়ে গেলেন৷ তাই আমিই ট্রাক্টর চালিয়ে নিলাম৷’
ড্রাইভার যখন জানিয়ে দেন, তিনি দেহ নিয়ে যাবেন না, তখন মৃত ব্যক্তির পরিবারও বিপদে পড়ে৷ এদিকে তেলঙ্গানার অর্থমন্ত্রী হরিশ থান্নেরু বলছেন, ‘ডাক্তার শ্রীরাম আমাদের সকলের আদর্শ৷তিনি প্রমাণ করলেন, মানবতা এখনও বেঁচে আছে৷ সব করোনা যোদ্ধাদের কাছেও তিনি আদর্শ৷’